## Odluka Hrvatske agencije za poštu i elektroničke komunikacije

### NN 93/2010 (28.7.2010.), Odluka Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

2614

Hrvatska agencija za poštu i elektroničke komunikacije na temelju članka 18., a u svezi s člankom 89. stavkom 2. Zakona o elektroničkim komunikacijama (»Narodne novine« 73/08, u daljnjem tekstu: Zakon), te člankom 23. stavkom 1. Pravilnika o uvjetima dodjele i uporabe radiofrekvencijskog spektra (»Narodne novine« 136/08), po službenoj dužnosti, a temeljem odluke Vijeća Hrvatske agencije za poštu i elektroničke komunikacije (u daljnjem tekstu: Vijeće HAKOM-a) sa sjednice održane 19. svibnja 2010. godine donosi sljedeću

ODLUKU

O RASPISIVANJU JAVNOG NATJEČAJA ZA IZDAVANJE POJEDINAČNE DOZVOLE ZA UPORABU RADIOFREKVENCIJSKOG SPEKTRA ZA PRUŽANJE USLUGE UPRAVLJANJA ELEKTRONIČKIM KOMUNIKACIJSKIM MREŽAMA DIGITALNE TELEVIZIJE ZA MUX D NA PODRUČJU REPUBLIKE HRVATSKE

1. Raspisuje se javni natječaj za izdavanje pojedinačne dozvole za uporabu radiofrekvencijskog spektra za pružanje usluge upravljanja dvjema elektroničkim komunikacijskim mrežama, odnosno jednom nacionalno-regionalnom i jednom lokalnom elektroničkom komunikacijskom mrežom digitalne televizije za MUX D na području Republike Hrvatske (u daljnjem tekstu: natječaj).

2. Predmet ovog natječaja je izdavanje dozvole za uporabu radiofrekvencijskog spektra u frekvencijskom području 470-862 MHz za elektroničke komunikacijske mreže digitalne televizije s pokrivanjem na razini Republike Hrvatske sukladno Planu dodjele radijskih frekvencija za službe zemaljske radiodifuzije u frekvencijskim pojasevima 148,5 kHz-1492,0 MHz, međunarodnom sporazumu Ženeva 2006 (izvorni naziv »Final acts of the Regional Radio communication Conference for planning of the digital terrestral broadcasting service in parts of Regions 1 and 3, in the frequency bands 174-230 MHz and 470-862 MHz«) i međunarodnim koordinacijskim sporazumima.

3. Pravo podnošenja ponude u postupku natječaja ima pravna osoba ili fizička osoba sa sjedištem, odnosno prebivalištem u Republici Hrvatskoj.

4. Dozvola za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije (u daljnjem tekstu: dozvola):

a. izdaje se za dio frekvencijskog područja UHF (470-862MHz),

b. izdaje se na vremensko razdoblje od 10 (deset) godina,

c. može se prenijeti na drugu osobu uz prethodno pribavljenu suglasnost HAKOM-a, sukladno načinu i uvjetima prijenosa propisanima u članku 8. Pravilnika o uvjetima dodijele i uporabe radiofrekvencijskog spektra (»Narodne novine« broj 136/08), odnosno sukladno važećem propisu u trenutku prijenosa dozvole,

d. izdaje se za pružanje usluge upravljanja elektroničkom komunikacijskom mrežom digitalne televizije temeljem koje je potrebno osigurati pokrivanje najmanje 70% stanovništva na području svake pojedine digitalne regije,

e. propisuje nositelju dozvole obvezu da prije početka rada radijske postaje prijavi HAKOM-u podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli, a sukladno članku 44. Pravilnika o uvjetima dodijele i uporabe radiofrekvenijskog spektra (»Narodne novine« broj 136/08), odnosno važećem propisu u trenutku početka rada radijske postaje.

5. Dozvola se može izdati pravnoj ili fizičkoj osobi koja pruži uvjerljive dokaze o ispunjavanju odgovarajućih mjerila:

a. za tehničke i tehnološke uvjete

b. za financijske uvjete

c. za prostorne uvjete

d. za kadrovske uvjete

6. Natječajnom dokumentacijom propisana su i ostala mjerila koja podnositelj ponude mora ispuniti, te su opisani kriteriji ocjenjivanja ponuda.

7. Mjerila iz točaka 5. i 6. ove odluke dokazuju se temeljem priloženih dokumenata, kako je propisano natječajnom dokumentacijom.

8. Za uporabu radiofrekvencijskog spektra plaćaju se naknade, a izračuni i visine naknada te način plaćanja naknada propisuju se, sukladno članku 84. stavku 1. Zakona, Pravilnikom o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 158/09), odnosno važećem podzakonskom propisu, te Pravilnikom o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08, 28/09), odnosno važećem podzakonskom propisu.

9. Iznos godišnje naknade za podmirivanje troškova HAKOM-a nastalih u upravljanju radiofrekvencijskim spektrom utvrđen je člankom 19. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 158/09) prema pokrivenosti stanovnika, a plaća se u korist HAKOM-a. Za nacionalno-regionalnu mrežu koja pokriva više od 3,000,001 stanovnika godišnja naknada za podmirivanje troškova HAKOM-a iznosi 96.000,00 kn (devedeset šest tisuća kuna), dok za lokalnu mrežu koja pokriva od 1,000,001 do 3,000,000 stanovnika iznosi 48.000,00 kn (četrdeset osam tisuća kuna),

10. Iznos godišnje naknade za pravo uporabe radiofrekvencijskog spektra utvrđen je člankom 13. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08, 28/09) prema pokrivenosti stanovnika, a plaća se u korist državnog proračuna Republike Hrvatske, na temelju izdanog računa HAKOM-a. Za nacionalno-regionalnu mrežu koja pokriva više od 3,000,001 stanovnika godišnja naknada za pravo uporabe radiofrekvencijskog spektra iznosi 1.920.000,00 kn (milijun i devetsto dvadeset tisuća kuna), dok za lokalnu mrežu koja pokriva od 1,000,001 do 3,000,000 stanovnika iznosi 960.000,00 kn (devetsto šezdeset tisuća kuna),

11. Ponuda podnesena u postupku natječaja mora sadržavati sljedeće:

a. Prvi dio ponude kojim se dokazuje ispunjavanje osnovnih uvjeta sudjelovanja u natječaju, uvezano u zasebnu knjigu,

b. Drugi dio ponude, uvezan u jednu ili više zasebnih knjiga, a koji mora sadržavati sljedeća poglavlja:

Poglavlje 1. Kratak prikaz sadržaja ponude (najviše 20 stranica)

Poglavlje 2. Informacije o podnositelju ponude

Poglavlje 3. Ponuđena cijena kapaciteta multipleksa

Poglavlje 4. Tehničko rješenje i dinamika uspostave mreže

Poglavlje 5. Kompetencija i iskustvo

Poglavlje 6. Ponuda usluga u multipleksu

Poglavlje 7. Poslovni i financijski plan

Uvjeti navedeni u ovoj točki odluke podrobno su opisani u natječajnoj dokumentaciji.

12. Natječajna dokumentacija može se bez novčane naknade preuzeti na internetskoj stranici HAKOM-a www.hakom.hr od 19. svibnja 2010.godine. Osim preuzimanja putem internetske stranice, zainteresirani mogu zatražiti i dostavu natječajne dokumentacije u pisanom obliku. HAKOM će do 4. lipnja 2010. godine otpraviti natječajnu dokumentaciju u pisanom obliku svima koji podnesu zahtjev za dostavu natječajne dokumentacije najkasnije do 28. svibnja 2010. godine. Zahtjev za dostavu natječajne dokumentacije u pisanom obliku, mora sadržavati puni naziv i sjedište podnositelja zahtjeva (pravne ili fizičke osobe), a podnosi se predsjedniku Vijeća HAKOM-a poštom ili dostavom na adresu: Jurišićeva 13/I, 10 000 Zagreb, ili telefaksom na broj: +385 1 4920 227. Podnošenje zahtjeva za dostavu natječajne dokumentacije nije uvjet za sudjelovanje u natječajnom postupku.

13. Rok do kojeg sudionici u postupku natječaja mogu HAKOM-u podnijeti pisane zahtjeve za objašnjenjem natječajne dokumentacije je 11. lipnja 2010. godine. Rok za odgovor i objašnjenja HAKOM-a, na pisane zahtjeve za objašnjenjem natječajne dokumentacije je 21. lipnja 2010. godine.

14. Krajnji rok za podnošenje ponude u sjedištu HAKOM-a (Jurišićeva 13, 10 000 Zagreb, HRVATSKA), tj. natječajni rok je 13. srpnja 2010. godine do 10,00 sati po srednjoeuropskom vremenu, neovisno o načinu dostave ponude. Ponuda zaprimljena nakon navedenog roka neće se uzeti u razmatranje.

15. Za sudjelovanje u postupku natječaja ne plaća se novčana naknada.

16. Neće se prihvatiti ponuda koja ne ispunjava sve uvjete utvrđene ovom odlukom, ili ponuda koja nije izrađena u skladu s natječajnom dokumentacijom.

17. Ponuda na natječaj podnosi se HAKOM-u na hrvatskom jeziku u jednom izvorniku i jednoj istovjetnoj preslici u papiru, kao i u elektroničkom obliku (CD/DVD-ROM) u zatvorenoj omotnici s označenim punim nazivom i sjedištem podnositelja ponude te s naznakom predmeta na koji se ponuda odnosi. Sve podnesene ponude moraju biti uvezane tako da ne postoji mogućnost izuzimanja ili dodavanja dijelova.

18. Ponude podnesene u natječajnom roku, ne vraćaju se ponuditeljima.

19. Vijeće HAKOM-a će javno otvoriti ponude, podnesene u natječajnom roku, 13. srpnja 2010. godine u 10,00 sati po srednjoeuropskom vremenu, u sjedištu HAKOM-a u Zagrebu, Jurišićeva 13/I.

20. Odluka o izdavanju ili ne izdavanju dozvole, donijet će se do 6. kolovoza 2010. godine.

21. Osoba za kontakt s ponuditeljima je predsjednik Vijeća HAKOM-a.

22. Zahtjev za pojašnjenjem natječajne dokumentacije podnosi se isključivo u pisanom obliku predsjedniku Vijeća HAKOM-a poštom ili dostavom na adresu: Jurišićeva 13/I, 10 000 Zagreb, ili telefaksom na broj: +385 1 4920 227. Zahtjevi za pojašnjenjem koji su poslani u pisanom obliku mogu se poslati i elektroničkom poštom na adresu (dvbnatjecaj@hakom.hr), kako bi se ubrzala priprema odgovora.

23. Ova odluka objavit će se na internetskoj stranici HAKOM-a i u »Narodnim novinama«.

24. Dan objave ove odluke na internetskim stranicama HAKOM-a smatra se danom stupanja na snagu odluke.

Klasa: UP/I-344-04/10-01/01

Urbroj: 376-10-13-01

Zagreb, 19. svibnja 2010.

Predsjednik Vijeća
Miljenko Krvišek, dipl. ing. el., v. r.

Odluka, NN 93/2010-2614